Weerlig slaan roei-afrigter aan oewer van meer dood | Netwerk24
Weerlig slaan roei-afrigter aan oewer van meer dood
Deur Reneilwe Dhludhlu 27 Januarie 2019 11:04
’n Man van 19 jaar is dood en ’n 14-jarige seun is beseer nadat hulle Saterdag deur weerlig getref is.
Hulle het onder ’n boom op die oewer van die Germiston-meer aan die Oos-Rand gesit toe die weerlig hulle slaan.
Volgens Shawn Herbst, woordvoerder van Netcare 911, het donderstorms Saterdagmiddag ’n beplande roeiwedvaart op die meer in die wiele gery.
Die oorledene was ’n roeiafrigter en die seun ’n leerling van ’n skool in Kaapstad, sê Herbst.
Ambulanspersoneel het tevergeefs probeer om die man op die toneel by te bring. Die 14-jarige is in ’n ernstige, maar stabiele toestand na ’n nabygeleë hospitaal geneem.
’n Geregtelike doodsondersoek is rakende die dood van die 19-jarige geopen.
Nog donderstorms word vir Sondag voorspel.
Meer oor: Germiston | Weerlig | Donderstorms | Dood
Donderstorms in Gauteng, Suidooster looi Kaap